উচ্ছেদ অভিযানকে ঘিরে রণক্ষেত্র দিল্লি!

ওয়েব ডেস্ক : উচ্ছেদ অভিযানকে কেন্দ্র করে রণক্ষেত্র চেহারা দিল্লিতে (Delhi)। মঙ্গলবার রাতে দিল্লির ফৈজ-ই-ইলাহি ও তুর্কমান গেটের কাছে অভিযান চালাল পুরসভা। হাইকোর্টের নির্দেশ মেনেই এই অভিযান চালানো হয়েছিল বলে খবর। সেই সময় পুলিশ (Police) ও স্থানীয় জনতার মধ্যে সংঘর্ষ শুরু হয়। ঘটনায় পাঁচ পুলিশ আহত হয়েছেন বলে খবর।

সূত্রের খবর, মঙ্গলবার রাত ১টা নাগাদ তুর্কমান গেটের কাছে দিল্লি মিউনিসিপ্যাল কর্পোরেশন (Delhi Municipal Corporation) অভিযান চালায়। সঙ্গে ছিল পুলিশ বাহিনীও। তবে সেখানে ‘অবৈধ দখল’ ভাঙা শুরু হতেই জড়ো হন স্থানীয় বাসিন্দারা। তারা তা বাঁধা দেওয়ার চেষ্টা করেন। কিন্তু তা প্রশাসনের তরফে মানা হয়নি। এর পরেই পুলিশের উপর ক্ষিপ্ত জনতা হামলা শুরু করে বলে অভিযোগ। ইট ও পাথরের টুকরো ছোড়া হয় বলেও অভিযোগ। সেই হামলায় পাঁচ পুলিশ কর্মী আহত হন বলে জানা যাচ্ছে। এই হামলা রুখতে পুলিশকে পাল্টা লাঠি চার্যের পাশাপাশি কাঁদানে গ্যাস ছুড়তে হয়।

আরও খবর : সেনার তথ্য পাচার, আম্বালা থেকে গ্রেফতার পাক চর

দিল্লির এক পুর আধিকারিক এই ঘটনা নিয়ে বলেছেন, রাতে ৩২টি জেসিবি এই অভিযান চালায়। অনেক কাজ সম্পন্ন হয়েছে। আরও কিছু বাকি রয়েছে তা দ্রুত সরিয়ে ফেলা হবে। তবে হামলায় কোনও পুর আধিকারিক আহত হননি বলেই জানিয়েছেন তিনি। সঙ্গে পরিস্থিতি সামলানোর জন্য পুলিশেরও প্রশংসা করেছেন তিনি। অন্যদিকে পুলিশের তরফেও জানানো হয়েছে, এই হামলায় যারা জড়িত রয়েছেন, তাঁদেরকে সিসিটিভি ফুটেজ দেখে চিহ্নিত করা হবে। এর পরেই মামলা দায়ের করে কড়া ব্যবস্থা নেওয়া হবে।

উল্লেখ্য, মসজিদের তুর্কমান গেট এলাকায় প্রায় ৩৯ হাজার ফুট এলাকা অবৈধভাবে দখল করা হয়েছে। এমন অভিযোগ করে দিল্লি হাইকোর্টের (Delhi High Court) দ্বারস্থ হয়েছিল এক স্বেচ্ছাসেবী সংস্থা। তার পরেই ওই নির্মাণ ভাঙার নির্দেশ দেওয়া হয়েছিল আদালতের তরফে। সময়ও বেঁধে দেওয়া হয়েছিল। সেই মতো প্রশাসন মঙ্গলবার রাতে অভিযান চালায়।